Robert Ultzmann

Robert Ultzmann (* 30. marec 1842, Košice – † 10. jún 1889, Viedeň) bol rakúsky urológ, špecialista na poruchy močovej rúry a vysokoškolský profesor.

 Životopis 
Jeho otec bol obchodníkom. V mladosti vyštudoval strednú školu v Košiciach. V roku 1861 odišiel do Viedne a neskôr po svojom štúdiu na Viedenskej univerzite bol vymenovaný za profesora. Od roku 1872 pracoval vo všeobecnej nemocnici vo Viedni, kde okrem mnohých pacientov ošetroval aj Júliusa Andrášiho – vtedajšieho ministra zahraničných vecí Rakúsko-Uhorska. Zomrel počas nehody v jedenástom viedenskom obvode Simmering. Je pochovaný vo Viedni. Jeho mramorová busta bola odhalená v roku 1929 a nachádza sa v hlavnej hale () Viedenskej univerzity. V roku 1888 bol Ultzmann zvolený členom Nemeckej akadémie prírodných vied Leopoldina.

V roku 1954 po ňom vo viedenskej mestskej časti Donaustadt (22. obvod) pomenovali ulicu – Ultzmanngasse.

 Kariéra 
Ultzmann je jedným zo zakladateľov modernej urológie, vrátane charakteristiky chémie moču, fyziológie a patológie renálnych a močových systémov. Vytvoril presnú metodiku a predstavil dnes bežne používané diagnostické a chirurgické nástroje v tejto oblasti.

 Literatúra 
 Ultzmann, Robert & Hoffmann, K. B. : Fyziologický a patologický atlas močových kameňov; Viedeň, 1872.
 Ultzmann, Robert : Ochorenia močového mechúra; Stuttgart, 1890.

 Referencie 

 Iné projekty 

 Zdroj 

Kategória:Rakúski lekári
Kategória:Rakúski vysokoškolskí pedagógovia
Kategória:Absolventi Viedenskej univerzity
Kategória:Členovia Nemeckej akadémie prírodných vied Leopoldina
Kategória:Osobnosti z Košíc